Nick Zimmermann (DF), 2026-01-15:
Tak for det, og tak for en god debat, alle sammen.
Især tak til de mange gode responser på det her oplæg, som jeg jo i allerhøjeste grad synes der har været.
Det er jo, kan jeg tydeligt høre, en bekymring over hele linjen, med undtagelse af nogle få naturligvis, at der er alt for mange ikkevestlige indvandrere, der er på en førtidspension, og det er noget, vi i særdeleshed skal gøre noget ved.
Debatten har jo også været langt omkring, og det har føget med både løgne og usandheder om Dansk Folkeparti, de borgerlige, og hvad ved jeg.
Jeg synes sådan set godt, at en politisk debat kan klare det.
Jeg synes, at der, hvor en politisk debat kan gå skævt, er, når hr. Frederik Vad sådan begynder at blive mere personlig.
Hr. Frederik Vad nævner eksempelvis om mig, at jeg skulle have levet af politik, siden jeg var i starten af tyverne, kan jeg forstå, og at jeg aldrig har haft et rigtigt arbejde, og så påstår han også, at jeg skulle have levet af et dobbeltmandat i forbindelse med byrådet i Randers.
Hvis vi sådan lige skal tage den helt oppefra og ned: Jeg blev valgt til Folketinget for 3 år siden.
Inden jeg kom i Folketinget, har jeg kørt gaffeltruck, jeg har været lagerarbejder.
Jeg gik faktisk direkte fra at være lagerarbejder i sundhedsvæsenet inde på Aarhus Universitetshospital til at komme i Folketinget.
Det er jeg faktisk stolt af.
Det er ikke noget, jeg ser ned på overhovedet.
Jeg er stolt af at repræsentere 3F'erne i Folketinget, mine gamle kollegaer; det må jeg bare sige.
Til det med at have et dobbeltmandat vil jeg sige, at da jeg blev valgt til Folketinget, gik jeg efter kort tid ud af Randers Byråd og har siden da passet mit folketingsarbejde.
Jeg er uddannet lager- og logistikoperatør.
Så jeg synes, at inden man sådan begynder at blive personlig, som hr. Frederik Vad gjorde, skal man i hvert fald have sit på det rene.
Hvis vi nu kigger lidt på hr. Frederik Vads historie, har vi dér i hvert fald at gøre med en ordfører, der aldrig har haft et rigtigt job.
Ordføreren har jo også en fordækt historie fra DSU med at hjælpe med at dække over noget sexisme.
Det er noget, som ordføreren jo må stå på mål for, altså hvordan det er.
Og så er ordføreren jo født ind i en socialdemokratisk familie, og ligesom mange andre af hans kollegaer har han sikkert aldrig nogen sinde mødt virkeligheden.
Så må jeg bare sige, at jeg tidligere har haft skrevet på sociale medier, at hr. Frederik Vad nok er et af de mest moralsk fallerede mennesker, jeg nogen sinde har mødt i min tid i politik, og efter i dag vil jeg bekræfte den udtalelse.
Hr. Frederik Vad siger en masse ting her i Folketingssalen om en tredje erkendelse, om udlændingestramninger, om, at der er for mange kriminelle udlændinge, og om, at vi skal gøre noget, men hver evig eneste gang hr. Frederik Vad har muligheden for at ændre noget herinde i Folketingssalen, stemmer han nej – hver evig eneste gang.
Hvad enten det handler om at hjemsende flere kriminelle udlændinge, eller det handler om at fratage Fasar, kendt fra »Den sorte svane«, statsborgerskabet, stemmer hr. Frederik Vad nej.
Så hvem er det i virkeligheden, der prøver at score klik på sociale medier?
Ja, det er da ordføreren selv; det er da hr. Frederik Vad selv.
Det er ordføreren selv, der netop stiller sig herop gang på gang for at prøve at score klik og klip til sociale medier, for at man kan fortælle danskerne, at hr. Frederik Vad kæmper for udlændingestramninger.
Men lige så snart det så kommer til stykket, gemmer hr. Frederik Vad sig og tør ikke stå ved, hvad det måske er, han mener, og hvad det måske er, han ikke mener.
Til det med at blive anklaget for, at alt, hvad Dansk Folkeparti siger og gør, kun er, fordi vi vil have klik, og fordi vi vil have visninger, må jeg bare sige til hr. Frederik Vad: Tag at kigge indad.
Hvad er det for nogle ting, som ordføreren har stået heroppe og sagt?
Når ordføreren så har mulighed for reelt at gøre det til politik, falder ordføreren til patten, og så tør han ikke.
Ordføreren har jo ikke modet.
Ordføreren er jo netop så fordækt og så løgnagtig en politiker, som der overhovedet findes, for ordføreren tør jo netop ikke at stå ved sine meninger, hvis ordføreren ellers reelt har dem.
Det må jeg bare sige.
Til en anden gang vil jeg sige, at hvis ordføreren begynder at være personlig og begynder at komme med løgnagtige historier omkring dobbeltmandater, aldrig at have haft et rigtigt arbejde osv., skal han have styr på tingene først.
Jeg er netop ikke bare en eller anden, ligesom ordføreren selv, der aldrig nogen sinde har haft et rigtigt arbejde, men på grund af de rigtige forbindelser er havnet herinde på Christiansborg.
Jeg er kommet herind udelukkende på grund af hårdt arbejde.
Det var den måde, jeg skiftede gange gaffeltrucken ud med Christiansborg på, og det kan ordføreren lære lidt af.